Eli Hagen skrekkslagen og søvnløs etter ulykken
- Jeg er fortsatt helt ødelagt etter ulykken og har knapt sovet siden, skriver Eli Hagen i en SMS til VG. Hun orker ikke å gå i detaljer om påkjørselen som skjedde nyttårsaften. Ifølge henne preget ulykken både nyttårsfeiringen og dagene etterpå for ekteparet Hagen. - Jeg orker ikke å snakke med noen, tekstet Eli Hagen i går. Eli Hagen legger ikke skjul på at hendelsen virkelig har oppskaket henne. - Ulykken var et sjokk. Hvis Bettinas bukse ble ødelagt, erstatter vi selvsagt den, meldte Eli på formiddagen i går. Ektemannen Carl I. Hagen var i går formiddag på sykebesøk hos Bettina Håberg Badendyck (24) som ble påkjørt.Med blomster og en dyp beklagelse var en synlig rørt Hagen på visitt på Ullevål sykehus. Der lovet han at han ville erstatte alle utgifter paret ble påført i forbindelse med ulykken. - Jeg har vært oppe med blomster, sa at jeg var fortvilet og lei meg og at jeg håper det går bra, sier Hagen til TV 2 etter sykebesøket. Han forteller at han kjørte rolig og mener de to dukket opp helt plutselig foran panseret.- Dette er alle sjåførers mareritt, plutselig var de foran bilen, jeg hogger bremsene, men for sent, sier en gråtkvalt Hagen i TV 2-intervjuet. Han besvarte ikke VGs henvendelser i går. Bettina Håberg Badendyck satte stor pris på det svært følelsesladede besøket: - Han gråt og sa han var veldig lei seg, sier hun til VG. Badendyck sier Carl I. Hagen sa at Eli Hagen også egentlig skulle vært med, men ikke orket påkjenningen. Heller ikke hun orket i går å gå i detaljer om hva som har skjedd: - Jeg har ikke noe mer å si annet enn at vi er veldig nedfor etter ulykken, skrev hun i går kveld. 24-åringen er kraftig forslått i høyre legg. Hun husker kun bruddstykker av ulykken og den første natten på sykehuset.Siden lørdag kveld har hun vært innlagt på sykehus med hjernerystelse og store smerter. Kjæresten David Wagemann (30) ble utskrevet i helgen med brist i en fot. Ifølge Badendyck henvendte en sykepleier seg til henne i går formiddag med spørsmål om Hagen fikk komme inn på rommet og besøke henne på nevrokirurgisk avdeling. - Han sa at han håpet at vi ville få det bedre etter hvert. Det håper jeg også, sier den uføretrygdede kvinnen. I tillegg til skadene, fortalte Badendyck til VG i går at favorittbuksene hennes ble ødelagt i sammenstøtet. Nå får hun kjøpt seg ny: Som et plaster på såret hadde den tidligere Frp-formannen med seg en stor blomsterbukett, et kort og 2000 kroner. - Det hjalp ganske mye. Nå tror jeg i alle fall at jeg får kjøpt meg ny bukse, sier 24-åringen. Like etter klokken 14 i går kunne hun endelig skrives ut fra sykehuset. Mor Anette og Bettinas bror hentet henne og kjæresten på sykehuset og kjørte dem hjem. - Nå gleder vi oss til hverdag, og kanskje et godt nyttår, sier Anette Badendyck til VG.Politiet har foreløpig ikke avhørt hverken Carl I. Hagen, kjæresteparet eller de mange vitnene som så ulykken, som skjedde like ved Vigelandsparken. - Vi har ikke vært i kontakt med noen av de involverte. Men vi har tatt en vurdering av saken, og slått fast at det er grunnlag for å opprettholde beslaget av førerkortet, sier politiførstebetjent Frank Halse, etterforskningsleder ved seksjon for trafikk- og sjøtjeneste i Oslo-politiet til VG.
Eli Hagen forteller at hun knapt har sovet etter at hun fra passasjersetet opplevde at mannen Carl I. kjørte ned et kjærestepar på vei til nyttårsfest.